Kiinalaisnuoret ovat alkaneet kapinoida uuvuttavan pitkiä työpäiviä vastaan.

Kiinalaiset nuoret ovat alkaneet vastustaa maan työkulttuuria, jossa töitä joudutaan paiskimaan kellon ympäri kuutena päivänä viikossa ilman korvausta ylityötunneista. EPA/AOP

Kiinalaisnuoret ovat alkaneet vastustamaan työnantajien uuvuttavia työaikavaatimuksia.

Nuorten kamppailu työajoista on BBC:n mukaan noussut jo ilmiöksi, jonka asiantuntijatkin ovat alkaneet ottaa huomioon.

Työaikataistelun etulinjassa on y-sukupolvi, eli niin sanotut millenniaalit. He ovat keskimäärin korkeammin koulutettuja, paremmin tietoisia omista oikeuksistaan ja kiinnostuneempia muusta elämänsisällöstä kuin aiemmat sukupolvet.

Kiinalaisnuoria närästää erityisesti yksinkertaisella numeroyhdistelmällä 996 yleisesti tunnettu työviikko. Numerot viittaavat työskentelyyn kellon ympäri aamuyhdeksästä iltayhdeksään kuutena päivänä viikossa.

Kyseessä on 2000-luvun ilmiö, joka sai alkunsa Kiinan talouskasvusta ja teknologia- ja start up -yritysten kukoistuksesta. Yritykset hakivat työntekijöitä, jotka olivat valmiita työskentelemään kellon ympäri.

- Viimeisten 10 tai 15 vuoden aikana työkulttuuri on ollut äärimmäisen rankkaa, myöntää pääomasijoittaja William Bao Bean.

Teknologiayritykset omaksuivat kasvukauden aikana käytännön, että ylitöistä ei makseta palkkaa. Muut yritykset ja alat seurasivat pian perässä.

Tämä johti 996-säännön normalisointiin. Bao Bean uskoo, että termin käyttöönotto viittaa siihen, että asenteet ovat muuttumassa.

Vanhemmat tukevat taloudellisesti

BBC:n haastatteleman 25-vuotiaan Li Zhepengin työmatka kestää julkisilla 90 minuuttia suuntaansa, sillä hänen työpaikkansa sijaitsee Shanghain uloimmilta esikaupunkialueilta.

Pitkät työmatkat tekevät 12-tuntisista työpäivistä entistä raskaampia.

- Joskus ei ole mitään syytä pitkille työpäiville. Se on vain työkulttuuri, Li sanoo.

Englantia pääaineenaan opiskellut Li koki Kiinan sisäosista Shanghaihin muutettuaan, että ei voinut olla nirso työn suhteen.

Alhaisen palkkatason työntekijänä hän tienasi kuukaudessa 3 500 juania, eli vain noin 460 euroa. Se on alle puolet pienten yksiöiden keskivuokrasta Shanghaissa, joten Li asuu soluasunnossa kahden muun nuoren kanssa.

- Kokemukseni mukaan nuoret ihmiset, erityisesti 90-luvun jälkeinen sukupolvi, ovat haluttomia tekemään ylitöitä. He ovat itsekeskeisempiä, huomioi työoikeuksien asiantuntija Li Jupeng, joka on havainnoinut nuoren sukupolven työaikakapinaa.

Vaikka nuorten kiinalaisten mahdollisuudet taistella työaikoja vastaan ovat rajalliset, yhä useammat eivät enää suostu pitkiin työaikoihin.

Osalla tämän mahdollistaa heidän vanhempiensa kipuaminen keskiluokkaan Kiinan talouskasvun ansiosta. Vanhemmat kykenevät tukemaan lapsiaan taloudellisesti.

Pian Shanghaihin muutettuaan Li Zhepeng päätti, ettei ollut tullut suurkaupunkiin viettämään jokaista valveilla viettämäänsä hetkeä toimistossa tai matkalla työpaikalle.

Hän irtisanoutui työstään verkkokauppayrityksessä vain 20 päivän jälkeen.

- Kun tekee töitä kellon ympäri, on erittäin väsynyt. Jos asiasta valittaa, sanotaan vain että voit lähteä ja hankkia uuden työn, Li sanoo.

Myös kehno palkka hiertää

Joissakin tapauksissa kiinalaisnuoret ovat haastaneet työnantajansa oikeuteen.

- Teoriassa 996-työviikko on vastoin lakia, huomauttaa Zhang Xiaolin.

Zhang on Pekingissä toimivan asianajotoimiston asianajaja. Hän huomauttaa, että yritysten pitäisi lain mukaan hakea poikkeuslupaa 996-järjestelylle.

- Vaikka yritykset yrittäisivät saada luvan, useimmat niistä saisivat kielteisen päätöksen, Zhang toteaa yksiselitteisesti.

Kuluttavat työtunnit eivät kuitenkaan ole ainoa ongelma. Myös palkat ovat kehnot ja liki puolella kiinalaisista start up -yrityksistä ei ole selkeää linjausta ylityökorvauksista.

Li Zhepeng ei kuitenkaan jäänyt toimettomaksi, vaikka irtisanoutuikin ensimmäisestä työpaikastaan Shanghaissa.

Uudessa työpaikassaan hän puhui esimiehelleen suoraan ja vaati rohkeasti kevyempää työmäärää. Lisäksi hän vaati, että saisi lähteä ajoissa edes välillä.

Lin kollegat pitivät hänen vaatimuksiaan uskaliaina.

- He sanoivat, että olen heidän esikuvansa, Li sanoo.

Lin esimies suostui tämän vaatimuksiin.

Lähde: BBC